1:An dəpəl na nah sukum di, milmiŋgiɗwa, mənam tatə kamokum də wəsəɓ sukum də wənna Ɗəfdaya Zezu, va an məs kəpprəmaŋ səmamə, aslək kədawaŋ gən va an Maŋgəlva aŋgələ, vaski kədanzləraŋ wəmbat abe abe.
2:Kəsənənək va an mərban sukum aka wənna Ɗəfdaya Zezu Krestu.
3:An məs Maŋgəlva aŋgəl na: Ndəni wəsuwa salala*, də wəppan wəɗɗa mana'a.
4:Ko naway dəsən gən va adawsan dət guluk nan də təstəssə də wəɗikita.
5:Məza də wəɗum mbrayen vanet ɗii məza dəsənən Maŋgəlva ɓa adaɗɗaŋ ɓa.
6:Ɗəf adawgəɗ sən mbrayen sən məlmən ɓa, kədaw gəɗ sən matakataka də terere ɓa, vi Ɗəfdaya wataw kita aket ɗii məɗɗaŋ zev mambray vaska, va mənah sukum dabəŋ, yaŋ mənah sukumək əmpa.
7:Vi Maŋgəlva dəyəm məsam gən də mambray ɓa, amma məsam gən salala.
8:Vaski kana, ɗəffan də ɓoŋ sən wənnani, wənna ɗəf aɓoŋ sən ɓa, amma ana Maŋgəlva məs dəpsəm Əmpəs nan Salala aɓoŋ səni.
9:Amma aka wənna wəŋgla na məlma an nadəv wətafa, wəray tay nawver sukum əmpa ɓa, vi munokum sən kikum Maŋgəlva arban sukumək va kədaŋgluwən zukum.
10:Gesiŋ munokum tatə ɗanən vaska azet milmiŋgiɗkum na Makedoniya pakə, amma mənam tatə sokokum kəmbataŋ gən abe abe də wənnani.
11:Məsok zukum kəsoŋ gən zamə, də wəɗum aka zəga nokum sən kikum, də wəɗɗa wəza nawzəm nokum, va məɗi sukum wənnan səkay.
12:Mədaw va an dəslə azet ɗiiyen ɗarə, kədasoŋ vi ɗəf ɓa.
13:Amma nəŋgəl na milmiŋgiɗwa, kəsənən gən wənnet ɗii mimtiti, kəda sahanən zukum va net ɗii məs tahəŋ də wəɗum na silyo sətəki namta ɓaɓa.
14:Vi mətafək na Zezu amtəka asilke. Vaski bo ɗiiyen məs dəmtaŋ də Zezu, Maŋgəlva wasil git sətəki əmta də Zezu də zeŋgilleti.
15:An məs mədaw nah sukum kakaŋka, wənnan səza Ɗəfdaya ade: Mənam məs madaram məpəl pay wəziya na Ɗəfdaya na, məmbat na dabəŋ kiyit ɗii mimtit ɓa sam.
16:Vi Ɗəfdaya sən kiyən waprik daga sə disiŋ də wiya dayadaya, də wəlla maslay an daya, də gozloro na Maŋgəlva, asna ɗii mimtit məs dətafən Krestu wasilyoŋ dabəŋ.
17:As kana mənam madaram məpəl kakaŋ na, kawslami mənam pak sap dənɗaŋ aka slay buna, vi kalma də Ɗəfdaya a disiŋ. Vaski kan mədaw sam də Ɗəfdaya ha faɗə.
18:Vi vaski məsəɓsən zukum də wənnəska.